text: havkrokodiller
  
  publiceret: 2023-06-06 11:22:02+02:00
  Havkrokodiller er en uddød gruppe af krokodiller, der levede i havet fra begyndelsen af Juratiden til midt i Kridttiden. De kendetegnes ved at være meget mere tilpasset et liv i havet, end moderne krokodiller er.
  De inddeles i to hovedgrupper: teleosaurider og metriorhynchider. Teleosauriderne havde en overfladisk lighed med de moderne gavialer med en lang smal snude og lange tynde tænder, der var velegnede til at fange fisk med. Kropsmæssigt lignede de moderne krokodiller, og deres ben og kropspanser tyder på, at de stadig tilbragte en del tid på land. En meget almindelig teleosaurid er Steneosaurus som levede i starten af Juratiden og kendes fra talrige komplette skeletter i Tyskland. Den anden gruppe, metriorhynchiderne, var meget mere tilpasset et liv i havet og havde udviklet glat skind, luffe-lignede fødder, og deres hale endte i en lodret finne som hos fiskeøglerne og mosasaurerne. Nogle metriorhyncider som Geosaurus fik korte afrundede kranier, der mere lignede kranierne hos de senere mosasaurere. Det formodes, at metriorhynchiderne tilbragte det meste af deres liv i havet og måske kun kravlede på land, når de skulle lægge æg.
  Havkrokodillerne levede i havet sammen med fiskeøgler og svaneøgler, hvor de alle udfyldte forskellige nicher som rovdyr i havet. De sidste havkrokodiller uddøde midt i Kridttiden for ca. 120 millioner år siden, omtrent samtidig med at en anden gruppe af havlevede krybdyr indtog havet, mosasaurerne.
  I sidste del af kridttiden for ca. 70 millioner år siden begyndte en ny gruppe krokodiller at indtage havet. Det var Thoracosarus, som i modsætning til de uddøde thallatosauchier, er beslægtet med de moderene gavialer, der i dag lever i floden Ganges i Indien. Thoracosaurus mindede i sin form meget om den moderen gavial. Den er fundet i aflejringer, der er dannet langt fra kysterne, hvilket tyder på den svømmede langt ud på havene.
  Thoracosaurus er bemærkelsesværdig ved, at den opstod i slutningen af Kridttiden for omkring 70 millioner år siden og levede et godt stykke ind i den efterfølgende Palæogen til for ca. 61 millioner år siden. Dens udbredelse blev ikke påvirket af den store masseuddøen, der afsluttede kridttiden for 66 millioner år siden.
  Havkrokodillerne er kendt fra spektakulære fund over hele verden, men der er kun gjort ganske få fund af dem i Danmark. Ved Bagå på Bornholm er er der fundet et enkelt fragment af en kranieknogle i lagene fra midt i Juratiden, ca. 170 millioner år gamle, og ved Hasle er der fundet en enkelt hudpanserplade i Haslesandstenen fra begyndelsen af Juratiden for ca. 190 millioner år siden. Begge disse fund stammer sandsynligvis fra teleosaurider.
  Gavialslægtningen Thoracosaurus kendes fra adskillige fund af løse tænder og knoglefragmenter fra Stevns Klint, Møns Klint og Faxe kalkbrud samt fra et velbevaret fund af et komplet kranie og dele af forkroppen fra Limhamn Kalkbrud i Skåne.